ལྕགས་པོ་རྩེར་བྲིས་པའི་གསུང་མགུར། ༈ གུ་རུ་སརྦ་ན་མ། རྗེ་གྲུབ་ཐོབ་གོང་མའི་གདན་ས་ན། །སྤྲང་འདི་བྱེད་མེད་ཀྱིས་སྤྲང་པོ་ང། །གློ་གཏད་མེད་ཀྱི་གླུ་སྐད་འདི་ལྟར་ལེན། །སྙན་ལྷན་ནེ་དར་ཅིག་གསན་པར་ཞུ། །ཡུལ་རྒྱ་གར་དབུས་ནས་ལུང་བསྟན་པའི། །ལྷ་རང་བྱོན་གཞུག་པའི་རྡོ་རྗེ་གདན། །ཡོངས་གྲུབ་ཆེན་མེས་པོ་ལྕགས་པོ་ཐང། །མི་ཁོ་བོའི་སྤྱི་གཙུག་རྒྱན་དུ་བཞུགས། །ས་ཐང་རིངས་ཀྱི་ཤུལ་ལམ་རིང་པོ་ནས། །དོན་དཀའ་བ་ཁུར་དུ་བླངས་ནས་ཡོངས། །ལྷ་ཤཱཀྱ་མུ་ནེ་ལ་སོགས་པའི། །གནས་ཁྱད་པར་ཅན་དུ་མའི་དྲུང་དུ་རྟོལ། །ཕ་ཏྲེ་བོ་ཆོས་རྒྱལ་ལ་སོགས་པའི། །རྗེ་གྲུབ་ཐོབ་གོང་མའི་གདམས་པ་ཐོབ། །ལར་ཐོག་མེད་འཁོར་བའི་སྡུག་བསྔལ་གྱིས། །ནད་བསྲན་པར་དཀའ་བའི་འབྲུམ་བུས་བཏབ། །མི་ཁོ་བོ་ད་ཤི་ད་ཆོད་ལ། །དུས་ད་རེས་མ་ཤི་ལྷ་རེ་ཆེ། །ཡུལ་ངོ་མི་ཤེས་ཀྱི་མི་ཡུལ་ན། །སྐྱིད་རང་ཡུལ་སྤངས་པའི་བྱ་བཏང་བ། །སྡུག་མ་མྱོང་བྱ་བ་མེད་ན་ཡང། །དེ་སྔ་མའི་ལས་ངན་ཟད་པའི་ཕྱིར། །བློ་སྐྱོ་བ་མི་སྐྱེ་དགའ་བ་བསྒོམ། །དགའ་ཡལ་ལེ་བྱེད་ཀྱིན་རྒྱལ་ཁམས་འགྲིམས། །སྡུག་འདི་ལས་ལྷག་པ་དམྱལ་བའི་མེས། །དུས་དེ་རིང་བསྲེགས་ཀྱང་སྐྲག་པ་མེད། །ང་སྟོང་ཉིད་ནམ་མཁའི་རྣལ་འབྱོར་པ། །རྐྱེན་གང་བྱུང་སེམས་ཀྱི་རྒྱན་དུ་ཆེ། །ད་སྐབས་ཀྱི་ཉེ་བསྐུལ་འདི་ལྟར་ལགས། །ཡོངས་ཀུན་ལ་འབབ་པའི་འཚོ་བ་འདི། །སྒོས་རང་ལ་འབབ་པས་ལྷ་ཆོས་མཛོད། །རྗེ་བླ་མ་དུས་གསུམ་སངས་རྒྱས་ལ། །སྐྱབས་གཞན་ན་མེད་ཀྱི་གསོལ་བ་ཐོབ། །སེམས་ལྷག་བསམ་དག་པའི་སྨོན་ལམ་ལ། །འདི་མི་འགྲུབ་མེད་པས་འདེབས་པ་ཞུ། །གླུ་འདི་ལ་དགེ་བའི་བསྐུལ་མ་མཛོད། །ཆེས་ལྕགས་པོ་རྩེར་བྲིས་པའོ། །